România, încă un pas spre apărarea infractorilor: riscă un proces cu UE pentru că nu transpune directiva care permite confiscarea bunurilor dobândite în urma comiterii unei infracțiuni

Comisia Europeană a avertizat oficial joi România și Bulgaria pentru că nu au transpus directiva care permite înghețarea și confiscarea instrumentelor și a produselor infracțiunilor săvârșite în UE, iar dacă Bucureștiul nu va răspunde în două luni, Bruxelles-ul poate da România în judecată la Curtea de Justiție a UE.

”Statele membre trebuia să transpună directiva în legislația lor națională până la 4 octombrie 2016. Cu toate acestea, Bulgaria și România nu au comunicat Comisiei nicio măsură națională de transpunere. Prin urmare, Comisia Europeană a decis astăzi să trimită un aviz motivat autorităților naționale ale acestor țări. Bulgaria și România au la dispoziție două luni pentru a răspunde; în caz contrar, Comisia poate decide să sesizeze Curtea de Justiție a UE cu privire la această chestiune”, arată un comunicat al Comisiei Europene (Punctul 11 din comunicat).

Directiva 42 din 2014 a Uniunii Europene instituie norme minime privind înghețarea bunurilor în vederea unei posibile confiscări ulterioare și privind confiscarea bunurilor în materie penală. Dacă România ar transpune această directivă, autoritățile române ar putea să confiște și să recupereze mult mai facil produsele și instrumentele provenite din săvârșirea de infracțiuni în UE.

Potrivit legislației UE, „produse” înseamnă orice avantaje economice obținute direct sau indirect din săvârșirea unei infracțiuni, iar „instrumentele” sunt orice bunuri utilizate sau destinate a fi utilizate pentru comiterea unei infracțiuni. Înghețarea și confiscarea bunurilor dobândite în urma comiterii unei infracțiuni îi privează pe infractori de activele dobândite ilegal. Acesta este un mijloc esențial de combatere a criminalității (organizate) și totodată o modalitate de a împiedica spălarea și reinvestirea produselor provenite din săvârșirea de infracțiuni în activități comerciale licite sau ilicite.

Foto: Pexels.com